stanford-oval/wikipedia huggingface dataset:
Eräjärvi (järvi Orivedellä)

| Eräjärvi |
| --- | --- |
 Eräjärveä Eräjärven kirkonkylän uima´rannalta nähtynä elokuussa 2020.
Valtiot:  Suomi
Maakunnat:  Pirkanmaa
Kunnat:  Orivesi
Koordinaatit:  61°34′04″N, 24°36′32″E
Vesistöalue ja valuma-alueen tietoja
Päävesistöalue:  Kokemäenjoen vesistö (35)
Valuma-alue:  Längelmäveden alue (35.72)
Laskujoki:  Uiherlanjoki 
Järvinumero:  35.726.1.001
Mittaustietoja
Pinnankorkeus:  87 m  
Rantaviiva:  39,556 km  
Pinta-ala:  8,35198 km²   
Tilavuus:  0,01766519 km³ 
Keskisyvyys:  2,12 m  
Suurin syvyys:  16 m  
Valuma-alue:  62 km²  
Keskivirtaama:  0,501 m³/s  
Saaria:  73 
 fiEräjärvi 
Eräjärvi  on  Eräjärvellä Orivedellä Pirkanmaalla sijaitseva järvi.
Maantietoa

Järven pinta-ala on 835 hehtaaria eli 8,4 neliökilometriä ja se on 7,4 kilometriä pitkä ja 2,4 kilometriä leveä. Järvellä on lähes neljä kilometriä pitkä järvenselkä, joka päättyy suureen Kaupinsaareen. Saaren luoteispuolella aukeaa vielä lyhyempi Kauppilanselkä. Kaupinsaaren lounaispuolella sijaitsevat Kortelahti ja Uiherlanjoen lahdenperä, jotka ovat saaren suojaama. Järven kaakkoispäässä sijaitsevat vielä Savilahti, Tounamaanlahti ja Suojoenlahti. Järvellä on kartan mukaan 73 muutakin saarta, joista Kaupinsaaren jatkeena ovat isommat Pappilansaaret. Järven etelärannasta kohoaa leveänä ja korkeana Syrjänmäen ja Kultavuoren nimillä tunnettu yhteinen mäki. Se nousee yli 60 metriä vedenpinnaan yläpuolelle ja näkyy siten myös järvelle.
Järvi on luodattu ja siitä on julkaistu syvyyskartat. Järven tilavuudeksi on saatu 18 miljoonaa kuutiometriä eli 0,018 kuutiokilometriä. Sen keskisyvyys on 2,1 metriä ja suurin syvyys on 16 metriä . Syvin kohta sijaitsee järven luoteispäässä laajassa kymmenmetrisessä syvänteessä. Pappilansaarista kaakkoon löytyy vielä kolme yli kuusimetristä syvännettä, joista Pappilanlansaarten kohdalla ulottuu 9,7 metrin syvyyteen.
Sen rantaviivan pituus on 39,6 kilometriä. Järveä ympäröi peltojen lähes yhtenäinen vyöhyke ja monet peltomaista ulottuvat järvenrantaan asti. Järven valuma-alueesta on 70 % metsämaata ja 30 % peltomaata. Peltomaat sijaitsevat aivan järven rantojen läheisyydessä. Asutus on haja-asutusta, joka tihenee Kauppilan, Vedentaustan, Järvenpään ja Vihasjärven kulmakunnilla ja muodostaa Eräjärvellä taajaman. Niille johtaa tiet järveä ympäröiviltä teiltä, joita ovat yhdystie 3260, 3253 ja 14227.
Luontoarvoja > Järven tila

Järven ekologinen luokka on arvioitu tyydyttäväksi, vaikka kalastotutkimuksen mukaan se olisi vain välttävä. Sen sijaan sen kemiallinen tila ja kasvillisuuden tila arvioidaan hyväksi.
Luontoarvoja > Vedenlaatu

Järvi on matala ja sen tilavuus on pinta-alaan nähden on pieni. Avoimet järvenselät ovat tuulelle alttiita, mikä sekoittaa usein matalan mutta paikoin lämpötilakerrostuneen järven vesimassat. Silloin pohjakerrosten ravinteet nousevat päällysveteen ja aiheuttavat hetkittäisiä leväkukintoja. Järven Kauppilanselän syvänteestä vesilaadun selvittämiseksi otetut vesinäytteet ovat sisältäneet kohonneita kokonaisfosforipitoisuuksia. Pintavedestä 2000-luvulla otetuissa kesänäytteissä fosforiarvot ovat vaihdelleet 23–30 mikrogrammaa litrassa vettä (μg/l) ja syvänteestä nostetuissa näytteissä 25–100 μg/l. Kevättalvella vastaavat näytteet ovat olleet 17–27 μg/l ja 25–330 μg/l. Pohjalta otetut suuret talvinäytearvot ovat todennäköisesti syntyneet hapettomuudesta käynnistyneeseen sisäisen kuormituksen seurauksena. Myös Pappilansaaretn syvänteessä on samansuuntaisia arvoja. Uiherlanjoen vesinäytteiden fosforipitoisuudet ovat vaihdelleet 15–160 μg/l. Siinä esiintyy lievää laskutrendiä. Kokonaistypen mittauksia on tehty samoista näytteistä. Niiden arvot ovat trendimäisesti kasvamassa. Ne ovat jokinäytteissä vaihdelleet 450–1300 μg/l. Talvinäytteiden arvot ovat säännöllisesti olleet yli 1,5-kertaisia kesänäytteiden arvoihin nähden. Näiden arvojen valossa Eräjärveä voidaan pitää rehevöityneenä järvenä.
Kauppilanselän syvänteessä veden happipitoisuus on lämpötilakerrostumiskaudella aina laskenut pintaveden arvoja pienemmiksi. Koko 2000-luvun niiden arvot ovat olleet nolla eli syvänteisiin on muodostunut hapeton kerros vettä. Tilanne on Pappilansaarten syvänteessä lievästi parempi, mutta molemmissa alkaa kuitenkin kyseisillä ajanjaksoilla sisäinen kuormitus.
Luontoarvoja > Uiherlanjoen luusua

Joen luusuassa on tehty luontoselvitys, sillä se uhkaa ruohottua umpeen. Lahdella elää monipuolnen linnusto, jonka yksilömäärä on kuitenkin pieni. Lahdella pesivät esimerkiksi laulujoutsen, kurki, kaulushaikara, ruskosuohaukka ja erilaiset uikkulinnut. Lajimäärältään runsaita lajeja ovat ruokokerttunen ja rytikerttunen. Lahdella lisääntyy useassa kohdassa viitasammakko ja siellä tavataan esimerkiksi täplälampikorento ja lummelampikorento.
Luontoarvoja > Kalasto

Järven kalakantaa on tutkittu koekalastuksella vuosina 2007 ja 2010. Sen tulosten mukaan saatu saalismäärä on tavallista suomalaisjärveä suurempi. Saaliskaloja olivat särki, ahven, kuha, kiiski, hauki, kuore, salakka, pasuri ja lahna. Särkeä esiintyi eniten, koska se muodosti 49 % pyydystetyistä yksilöistä ja 49 % saaliin biomassasta. Ahventa saatiin seuraavaksi eniten, ja se muodosti 35 % yksilömääristä ja 23 % biomassasta. Suurista petokaloista kuhaa esiintyi selvästi muita enemmän. Tällainen yksilöjakaumien vinouma on tyypillistä rehevöityneiden järvien lajikirjolle.
Vesistösuhteet

Järvi sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Längelmäveden alueella (35.72), jonka Uiherlanjoen valuma-alueeseen (35.726) se kuuluu. Valuma-alueen järvisyys on 15,2 % . Järven vedenpinnan korkeus on 87,0 metriä mpy.
Järvi on suuruudeltaan 62 neliökilometrin kokoisen valuma-alueensa pääjärvi, joka laskee Längelmäveden Enonveteen. Sen alueella sijaitsee yhdeksän muuta yli hehtaarin kokoista järveä tai lampea. Ne ovat Perhojärvi (29 ha), joka laskee Kauppilanlahteen, Eräjärven taajamassa sijaitseva Nikkilänjärvi (6 ha), joka laskee Kortelahteen, Vihasjärvi (7 ha) ja Toisjärvi (4 ha), jotka laskevat yhdessä Vihosojaa myöten järven kaakkoispäähän, Kalaton (3 ha) ja Yrttijärvi (1 ha), joiden laskujoki Suojoki laskee Suojoenlahteen, Sinijärvi (10 ha), jonka Sinisillanoja laskee Tounamaanlahteen, sekä Ruutanajärvi (1 ha), joka laskee Heinisuonojaa myöten Savilahteen. Omenajärvi (9 ha) on pieni järvi, joka on yhdistetty suoraan Uiherlanjokeen. Uiherlanjoen laskupaikka on Orisaaren edustalla.
Historiaa

Vuoden 1855−1856 Kalmbergin kartastossa järven rantaviiva oli piirretty eri lailla kuin se kulkee nykyään. Esimerkiksi luoteisrannassa erottuu Kansalaisen karttapaikan rinnevarjostustoiminnolle rantapenkereitä noin 90 metrin korkeuskäyrän lähellä. Samaa voi nähdä Kaupilansaaressa. Kalmbergin kartan mukaan Kaupilansaaresta näkyi vain yksi varsin kapea ja nykyistä lyhyempi saari ja toinen pienempi saari. Lisäksi Kaupilansaaren koillispuolelta sitä kohti työntyi niemi, joka on syntynyt myöhemmässä järvenlaskussa saaren maaduttua mantereeseen kiinni.
Aiheesta muualla

Tero Matilainen: Längelmäveden kalastusalueen kalastuskirjanpito vuosina 2001-2009 (PDF)  2011. Jyväskylä:  Jyväskylän yliopisto. Arkistoitu 11.8.2016. Viitattu 12.6.2018.
(35.7)
IdeaStructura

| IdeaStructura |
| --- | --- |

Yritysmuoto:  Osakeyhtiö
Perustettu:  1.9.2011
Toimitusjohtaja:  Jyrki Jalli
Kotipaikka:  Helsinki
Liikevaihto:  n. 8,5 milj. euroa (2021)
Henkilöstö:  95
Kotisivu:  https://www.ideastructura.com/
Infobox OKVirheellinen NIMI-arvo: 
IdeaStructura on suomalainen rakennusalan suunnittelutoimisto, joka palvelee asiakkaita 5 – 31 140 Brm²:n kokoisissa hankkeissa.
Yritys on perustettu vuonna 2011. Osakkaita on yhdeksän.
IdeaStructuran asiakkaita ovat kiinteistöalan ammattilaiset ja taloyhtiöt. Yli 90 asiantuntijaa palvelee Helsingissä, Kokkolassa, Hämeenlinnassa, Kuopiossa ja Savonlinnassa. Palvelut kattavat asunto-, teollisuus-, toimitila-, liikunta-, opetus- ja hoivarakennusten suunnittelun. IdeaStructura suunnittelee teräs-, betoni- ja puurakenteita.
Palveluihin kuuluvat:
rakennesuunnittelu
rakennusfysikaalinen suunnittelu
sisäilmatutkimukset
kuntotutkimukset
laadunvarmistuspalvelut
kosteudenhallinta
kosteudenvalvonta
Suomalaisen Työn Liitto on myöntänyt IdeaStructuran rakentamisen asiantuntijapalveluille Avainlippu-merkin: merkki kertoo siitä, että palvelu on tuotettu ja työllistää Suomessa.
Projekteja

IdeaStructuran Kokkola-yksikkö vastasi rakennesuunnittelusta Keski-Pohjanmaan keskussairaalan peruskorjaus- ja laajennushankkeessa vuosina 2016–2018.
Martta Wendelinin päiväkoti valmistuu CLT-elementeistä Tuusulaan arvion mukaan toukokuussa 2022. IdeaStructura on mukana rakennushankkeessa.
IdeaStructura vastaa Finlandia-talon peruskorjaushankkeen rakennesuunnittelusta. Finlandia-taloa pidetään arkkitehti Alvar Aallon (1898–1976) pääteoksena.
IdeaStructura toimii rakennesuunnittelijana myös Helsingin Johanneksenkirkon peruskorjaushankkeessa.Johanneksenkirkko on valmistunut vuonna 1891. Kirkon remontissa korjataan muun muassa kirkon rapautuneet punatiiliseinät, portaiden ja luiskien takorauta- ja teräskaiteet sekä graniittisaumat.
IdeaStructuran asiantuntijat osallistuivat 200-vuotiaan Työ- ja elinkeinoministeriön sisäilmaremontin suunnitteluun.
IdeaStructura tekee myös kansainvälistä yhteistyötä: mallintamista tehdään yhdessä saksalaisen ALLPLAN:in kanssa.
Lahden kaupungintalo peruskorjataan ja uudistetaan. Hankkeen on arvioitu olevan valmis keväällä 2023. IdeaStructura toimii hankkeessa rakennesuunnittelijana. Vuonna 1912 valmistunut rakennus on Eliel Saarisen suunnittelema.
Tunnustuksia

IdeaStructura toimi rakennesuunnittelijana kansalliskirjaston peruskorjaushankkeessa, joka valittiin Vuoden työmaaksi 2014 ja joka sai vuonna 2018 EU:n ja Europa Nostran erityismaininnan. Uusi tekniikka sijoitettiin vanhaan rakennukseen niin, että sen ulkoasu säilyi.
IdeaStructura voitti Julkisivuremontti 2019 -kilpailun. Remontissa vanhat betonikaiteiset parvekkeet purettiin ja sisäpihan puolelle rakennettiin uudet teräsrakenteiset ulokeparvekkeet.
Aiheesta muualla

Taloyhtiön korjaushankkeiden sujuvassa läpiviennissä suunnittelijoiden ja rakentajien sekä osakkaiden yhteistyö on yksi olennaisimmista menestystekijöistä. Rakennusalalla riittää töitä viestinnässä ja ihmisten kohtaamisessa, IdeaStructurassa pohditaan.
IdeaStructuralaisten ajatuksia taloyhtiöiden isoista korjaushankkeista.
Pitäisikö asunto-osakeyhtiöiden ottaa yrityksistä mallia?, kysytään IdeaStructurassa. 
Artikkeli taloyhtiöiden johtamisesta.
IdeaStructurassa asiakasymmärrystä ja -kokemusta kehitetään omien tunteiden ymmärtämisen ja oman käytöksen muuttamisen kautta.
IdeaStructurassa itsensä tuntemista pohditaan työpajoissa.
Federico García Lorca

| Federico García Lorca |
| --- | --- |
 Lorca vuonna 1932.
Henkilötiedot
Koko nimi:  Federico del Sagrado Corazón de Jesús García Lorca
Syntynyt: 5. kesäkuuta 1898 Fuente Vaqueros, Espanja
Kuollut: 19. elokuuta 1936 (38 vuotta) jossain Víznarin ja Alfacarin välillä, lähellä Granadaa, Espanja
Kansalaisuus:  Espanja
Ammatti:  runoilija, näyttämötaiteilija, taidemaalari, pianisti, säveltäjä
Kirjailija
Tyylilajit:  surrealismi
Esikoisteos:  Impresiones y paisajes (1918)
 Nimikirjoitus
Aiheesta muualla
Löydä lisää kirjailijoitaKirjallisuuden teemasivulta
Federico del Sagrado Corazón de Jesús García Lorca (5. kesäkuuta 1898 Fuente Vaquerosin kylä, Granada – 19. elokuuta 1936) oli espanjalainen runoilija ja näyttämötaiteilija. Hän oli myös taidemaalari, pianisti ja säveltäjä. Runoilijana hän nautti kansainvälistä huomiota Ryhmä 27:n symbolina. García Lorca oli yksi tuhansista Espanjan sisällissodan aikana teloitetuista kansallismielisten kuolemanpartioiden uhreista.
Elämä ja ura > Nuoruus

García Lorcan isä Federico Garcia Rodriguez omisti Granadan laitamilla olevan maatilan ja kaupungin keskustassa olevan huvilan sekä työskenteli menestyksekkäästi sokerialalla. García Lorcan äiti Vincenta Lorca Romero oli opettaja ja lahjakas pianisti. Federicon ollessa 11-vuotias perhe muutti 1909 Granadan kaupunkiin. Hän arvosti maalla viettämäänsä lapsuutta ja piti tärkeänä luonnonläheistä elämää.[lähde? ]
Vuonna 1915 lukion suorittanut García Lorca aloitti opinnot Granadan yliopistossa. Tuolloin hänen opintonsa sisälsivät lakia, kirjallisuutta ja sävellystä. Nuoruudessaan hän oli mieltyneempi teatteriin ja musiikkiin kuin kirjoittamiseen. Hän harjoitteli nimenomaan klassisena pianistina, ja hänen ensimmäisiä innoittajiaan olivat Claude Debussy, Frédéric Chopin ja Ludwig van Beethoven. Myöhemmin García Lorcan innoittajaksi tuli espanjalainen kansanmusiikki, mihin vaikutti hänen ystävyytensä säveltäjä Manuel de Fallan kanssa. Kirjoittamista hän ei aloittanut ennen pianonsoittajanopettajansa kuolemaa vuonna 1916. Ensimmäisissä proosateoksissaan Nocturne, Ballad ja Sonata hän käytti musiikillisista muotoa. García Lorca kuului nuorten taiteilijoiden ryhmään, joka kokoontui kahvila Alamedassa Granadassa. Vuosina 1916 ja 1917 hän matkusti Kastiliassa, Léonissa ja Galiciassa yliopistonsa professorin kanssa, joka rohkaisi häntä kirjoittamaan ensimmäisen kirjan Impresiones y Paisajes (’Vaikutelmia ja maisemia’), joka julkaistiin vuonna 1918. Don Fernando de los Rios sai pojan perheen antamaan tälle vuonna 1919 luvan asettua Madridiin edistykselliseen opiskelijaresidenssiin Residencia de Estudiantesiin.[lähde? ]
Elämä ja ura > Nuorena kirjailijana

Resissä García Lorca tutustui Luis Buñueliin, Pepín Belloon, Manuel de Fallaan ja Salvador Dalíin, nuoriin ja lahjakkaisiin taideopiskelijoihin, joiden vaikutus tuntuisi myöhemmin ympäri Espanjan. Suojelijaksi hänelle muodostui runoilija Juan Ramon Jimenez, ja tuolloin hänestä tuli myös läheinen näytelmäkirjailija Eduardo Marquinan ja Madridin Teatro Eslavan ohjaajan Gregorie Martínesz Sierran kanssa. Vuosina 1919–1920 García Lorca kirjoitti ja lavasti ensimmäisen näytelmänsä El maleficio de la mariposa (esitetty suom. Perhosen ilkityö), joka on runomuotoinen näytelmä perhosen ja torakan mahdottomasta rakkaudesta ja sisältää joukon muitakin hyönteisiä. Näytelmä naurettiin lavalta jo neljännen esityksen jälkeen, ja tapaus vaikutti pysyvästi García Lorcan suhtautumiseen teatterijulkisuutta kohtaan. Myöhemmin hän väitti, että vuonna 1927 kirjoitettu Mariana Pineda oli itse asiassa hänen ensimmäinen näytelmänsä. Opiskeluaikanaan Resissä hän luki myös lakia ja filosofiaa, vaikka oli huomattavasti kiinnostuneempi kirjoittamisesta kuin opiskelusta.[lähde? ]
García Lorcan ensimmäinen runokokoelma ilmestyi 1921. Se sisältää vuonna 1918 kirjoitettuja runoja, jotka oli valittu teokseen Federicon veljen Fransiscon avulla. Tekstien aihepiireihin kuuluivat muun muassa usko, eristäytyminen ja luonto, jotka olivat hallinneet myös García Lorcan proosapohdiskeluja. Alkuvuodesta 1922 Granadassa García Lorca oli yhteistyössä säveltäjä Manuel de Fallan kanssa tarkoituksenaan edistää Concurso de Cante Jondo -festivaalitapahtumaa, joka oli omistettu flamencoesityksille.[lähde? ]
García Lorca julkaisi vuonna 1921 runokirjan Libro de Poemas. Hänen teoksensa Poeta en Nueva York (suom. Runoilija New Yorkissa) ilmestyi 1940. Se on surrealistinen teos, jonka García Lorca kirjoitti Yhdysvaltojen-matkansa jälkeen. Hänen muita teoksiaan ovat esimerkiksi Romancero gitano (1928, suom. Mustalaisromansseja), Bodas de sangre (1933, suom. Veren häät), Doña Rosita la soltera (1935, suom. Doña Rosita), La zapatera prodigiosa (1935, esitetty suom. Ruusu ja naskali).
Kreikkalainen säveltäjä Mikis Theodorakis on säveltänyt musiikin runoilija Odysséas Elýtisin kreikantamaan teokseen Romancero Gitano. Laulusarjan kantaesittäjä on niin ikään kreikkalainen laulaja María Farantoúri, joka on tulkinnut Lorcan tekstejä myös espanjaksi.[lähde? ]
Elämä ja ura > Lorcan runous

Lorcaa pidetään yhtenä 1900-luvun merkittävimmistä runoilijoista. Hänen runonsa ovat perinteisiä espanjalaisia runoja, mutta niissä on paljon yleismaailmallisia teemoja. Lorca kuului Espanjan 1900-luvun alun runoilijoiden muodostamaan piiriin sukupolvi 27, jota inspiroi kansanrunous, ja joka myöhemmin kehitti surrealistisen tyylilajin. Lorcan yksi kuuluisimmista runoista on ”Memento”, joka on julkaistu ensimmäisen kerran vuonna 1921.
Hautapaikan etsintä

Lorcan kuolinkukkulalla on pieni puisto. Historioitsijat olivat jo pitkään yrittäneet saada lupaa syrjässä olevan joukkohaudaksi arvellun paikan avaamiseen ja asianmukaiseen ja arvokkaampaan hautaamiseen. Suku ei hyväksynyt avaamista. Syyskuussa 2008, 72 vuotta Lorcan kuoleman jälkeen, tuli käänne kun perhe suostui uuteen hautapaikkaan. Lupa tuli, kun tutkintatuomari Baltasar Garzón käynnisti sisällissodan (1936–1939) ja Francon ajan (1939–1975) teloitusten laajan tutkinnan. Lorcan kanssa samalla kertaa ammuttujen omaiset ovat suostuneet vainajien pois siirtämiseen.[lähde? ] Kerran jo keskeytettyjä kaivauksia jatkettiin kesällä 2009, jolloin Lorcan ruumiin arveltiin löytyneen.. DNA-tutkimukset eivät vahvistaneet asiaa, joten Lorcan jäänteet ovat edelleen kadoksissa.
Ystävät Neruda ja Dalí

Chileläinen runoilija Pablo Neruda oli Lorcan ystävä. Lorcan murha vaikutti suuresti Nerudaan ja lähensi tätä ensin tasavaltalaisiin ja sitten kommunistisiin liikkeisiin. Lorca oli läheisissä väleissä myös taiteilija Salvador Dalíin, johon hänellä oli jonkinlainen suhde. Dalín mukaan suhde oli syvä taiteellisella ja tunnetasolla, mutta ilman fyysistä puolta, joskin Dalín mukaan Lorca, joka oli häneen hyvin ihastunut, olisi halunnut suhteen etenevän. Dalí kertoi myöhemmin olleensa imarretu maineikkaan runoilijan huomiosta, ja hän ihaili Lorcan teoksia myös henkilökohtaisesti.[lähde? ]
Muussa kulttuurissa

Vuonna 2008 tehty espanjalais-brittiläinen elokuva Little Ashes kertoo Dalín ja Lorcan välisestä ystävyydestä.
Suomennetut teokset

Runoja.  (Suomentanut Matti Rossi. Esittely: Francisco Carregui)  Helsinki:  Otava, 1963.
Andalusian lauluja.  (Suomentanut Matti Rossi)  Helsinki:  Otava, 1967 (uusi painos 2002).  ISBN 951-1-18350-8.
Mustalaisromansseja.  ((Romancero gitano, 1928.) Suomentanut Kirsi Kunnas. 2. uudistettu painos)  WSOY, 1999.  ISBN 951-0-23501-6.
Veren häät ja muita näytelmiä.  (Suomentanut Pentti Saaritsa)  Helsinki:  Otava, 1977.
Doña Rosita ja muita näytelmiä.  (Suomentanut Pentti Saaritsa)  Helsinki:  Otava, 1978.
Runoelma cante jondosta.  ((Poema del cante jondo, 1931.) Suomentanut Brita Polttila)  Helsinki:  Tammi, 1977.
Mustalaisromansseja ja kaksi runodialogia.  ((Romancero gitano, 1928; kaksi runoa kokoelmasta Poema del cante jondo, 1931.) Suomentanut Katri Kaarniala)  Helsinki:  ntamo, 2010.
Runoilija New Yorkissa.  ((Poeta en Nueva York, kirjoitettu 1929.) Suomentanut Katri Kaarniala)  Turku:  Savukeidas, 2012.  ISBN 978-952-268-020-4.
Yerma ja kaksi muuta näytelmää.  ((Sisältö: Yerma (Yerma, 1934); Yleisö (El público, kirjoitettu 1929–30); Elämän uni.) Suomentanut Silja Ylitalo)  Turku:  Savukeidas, 2012.  ISBN 978-952-268-044-0.
Hämärä rakkaus. 30-luvun runot.  ((Sisältö: Tamaritin runot, 1940; Kuusi galicialaista runoa, 1935; Hämärän rakkauden sonetteja, 1984.) Suomentanut Katri Kaarniala)  Helsinki:  ntamo, 2018.  ISBN 978-952-215-722-5.
Suomeksi esitettyjä näytelmiä

Lähde:
Perhosen ilkityö (El maleficio de la mariposa, 1920)
Don Christobal (Retablillo de Don Cristóbal, 1923, esitetty 1935)
Maria Pineda (Mariana Pineda, 1927)
Veren häät (Bodas de sangre, 1932, esitetty 1933)
Yerma tai Jerma (Yerma, 1934)
Donna Rosita (Doña Rosita la soltera, 1935, suom. myös Doña Rosita tai Ikäneito Rosita eli kukkien kieli)
Ruusu ja naskali (La zapatera prodigiosa, 1935)
Bernarda Alban talo (La casa de Bernarda Alba, 1936, esitetty 1945)
Balladi rakkaudelle (kooste)
Aiheesta muualla

Kuvia tai muita tiedostoja aiheesta Federico García Lorca Wikimedia Commonsissa
Sitaatteja aiheesta Federico García Lorca Wikisitaateissa
Federico García Lorca -museo. (espanjaksi)
Lorcan patsas Madridissa. Julio López Hernández, 1984.
Eeli Tolvanen

| Eeli Tolvanen |
| --- | --- |

Henkilötiedot
Syntynyt: 22. huhtikuuta 1999 (ikä 25) Vihti, Suomi
Kansalaisuus:   Suomi
Jääkiekkoilija
Lempinimi:  Tolvy, E.T., Jonne, Goalvanen
Pelipaikka:  vasen laitahyökkääjä
Maila:  vasen
Pituus:  179 cm
Paino:  87 kg
Seura
Seura:  Seattle Kraken
Sarja:  NHL
Pelinumero:  20
Pelaajaura
Pääsarjaura:  2017–
Aik. seurat:  Jokerit (KHL) Milwaukee Admirals (AHL)   Nashville Predators (NHL)
NHL-varaus:  30. varaus, 2017 Nashville Predators
Eeli Tolvanen (s. 22. huhtikuuta 1999 Vihti) on suomalainen jääkiekkoilija, joka pelaa NHL-seura Seattle Krakenissa. Nashville Predators varasi hänet ensimmäisen kierroksen 30. pelaajana NHL:n varaustilaisuudessa 2017. Tolvanen on pelipaikaltaan vasen laitahyökkääjä.
Ura > Ammattilaisura > Jokerit 2017–2018

Heinäkuussa 2017 Tolvanen teki 1+1-vuotisen ja kaksisuuntaisen KHL-sopimuksen Jokerien kanssa. Hän teki KHL-debyyttinsä ja pelasi ensimmäisen miesten pääsarjaottelunsa runkosarjan avauskierroksella 23. elokuuta 2017 vieraissa Dinamo Minskiä vastaan. Tolvanen merkittiin Jokerien kakkosketjuun Brian O’Neillin ja Olli Palolan viereen. Hän sai ottelussa jääaikaa 13.35 minuuttia. Tolvanen avasi ottelussa maalitilinsä miesten sarjoissa tekemällä kypärätempun. Hän teki kaikki kolme maaliaan ottelun kolmannessa erässä 8.49 minuutin sisään. Hänestä tuli 18 vuoden, neljän kuukauden ja yhden päivän ikäisenä KHL:n historian nuorin kypärätempun tehnyt pelaaja. Ennätys oli aiemmin Maksim Kitsynin hallussa kaudelta 2010–2011. Tolvasesta tuli myös liigan historian ensimmäinen sarjakauden avauksessa kypärätempussa onnistunut pelaaja. Hän sai ottelussa myös syöttöpisteen oltuaan kakkossyöttäjänä Brian O’Neillin tekemään ylivoimamaaliin sekä kärsi yhden kahden minuutin rangaistuksen estämisestä.
Tolvasen KHL-tulokaskausi 2017–2018 toi hänelle runkosarjassa kaikkiaan 49 runkosarjaottelussa tehot 19+17=36. Hän jakoi Jokereiden sisäisen maalipörssin voiton Nicklas Jensenin kanssa ja oli toiseksi paras pistemies hänen jälkeensä. 9. tammikuuta 2018 Tolvanen rikkoi kauden 33. tehopisteellään KHL:n alle 19-vuotiaiden piste-ennätyksen, joka oli Jevgeni Kuznetsovin hallussa. Hän myös sivusi Kuznetsovin tekemää alle 19-vuotiaiden maaliennätystä sekä teki alle 19-vuotiaiden syöttöennätyksen. Tolvanen valittiin KHL:n viikon tulokkaaksi kauden aikana kuusi kertaa elo- ja lokakuun välillä. Hänet valittiin lokakuussa kerran liigan viikon hyökkääjäksi sekä syys- ja lokakuun kuukauden tulokkaaksi. Tolvanen valittiin myös KHL:n tähdistöotteluun, joka järjestettiin tammikuussa 2018 Astanassa.
Kevään 2018 pudotuspeleissä Tolvanen teki 11 ottelussa tehot 6+1=7. Hän jakoi Jokereiden sisäisen maalipörssin voiton Olli Palolan kanssa. Tolvanen ratkaisi joukkueelle konferenssivälieräpaikan viidennessä konferenssipuolivälieräottelussa 9. maaliskuuta 2018 vieraissa HK Sotšia vastaan, kun hän teki Jokereiden 2–3-voittomaalin ensimmäisessä jatkoerässä ajassa 71.46. Joukkueen kausi päättyi lopulta kuitenkin seuraavalla kierroksella TsSKA Moskovaa vastaan. Tolvasen pudotuspelien kaikki kuusi osumaa olivat KHL:n pudotuspelien uusi tulokkaiden maaliennätys, jota sivusi kevään aikana myös Traktor Tšeljabinskin Vitali Kravtsov. Tolvanen oli ennätystensäkin myötä yksi suurimmista ennakkosuosikeista voittamaan KHL:n vuoden tulokkaalle myönnettävä Aleksei Tšerepanovin muistopalkinto. Palkinnon voitti kuitenkin Traktor Tšeljabinskin Vitali Kravtsov. Valinta aiheutti pienen kohun varsinkin Suomessa. Erään Iltalehdelle antaman venäläislähteen mukaan Tolvasen haluttiin kuitenkin olevan varmasti paikalla KHL:n palkintogaalassa, mutta hän oli kuitenkin siirtynyt KHL-kauden päätteeksi Nashville Predatorsin NHL-joukkueeseen.